Dunaszekcső község képviselőtestülete
1/1995.

Jegyzőkönyv
Készült a Dunaszekcső Községi Önkormányzat képviselőtestülete 1995. január 11-én megtartott üléséről.

Jelen vannak: Hegedűs György polgármester,

Draskovits Pál,

Dr. Schmidt József,

Harsányi János,

Galambosi László,

Faller János,

Guzsván Lajosné,

Schmidt József,

Hetényi Ádám települési képviselők,

Pest Éva, Tóth Árpád tanácskozási joggal meghívottak

Távol maradt: Tóth András, Szödényi István települési képviselő 

Hegedűs György polgármester köszönti a megjelenteket. Külön üdvözli, és egyben bemutatja Pest Évát, az egyik jegyző-jelöltet. Megállapítja, hogy az ülés határozatképes, mert a szavazásra jogosultak közül 9 fő jelen van. Ezután az ülést megnyitja, majd javaslatot tesz a napirendi pontokra, melyeket a testület vita nélkül elfogadott:

Napirendi pontok:
1.) Az önkormányzat jegyzőjének kinevezése

Előadó: Hegedűs György polgármester

2.) A balatoni tábor 1994. évi munkájának értékelése és az 1995. évi táborozási díjak meghatározása

Előadó: Dr. Schmidt József képviselő 

3.) Egyebek

Napirend tárgyalása

1.) napirendi pont: Hegedűs György elmondja, hogy a meghirdetett pályázatra két fő jelentkezése érkezett be. Nagy érdeklődés tehát a jegyzői állás iránt nem mutatkozott. A két jelölt közül V. Nagy Lajos pécsi jogtanácsos pályázata nem felel meg a kiírásban foglaltaknak (a jogszabályi előírásnak sem), mert közigazgatási gyakorlattal egyáltalán nem rendelkezik.

Pest Éva pályázata megfelel a követelményeknek. Az ő esetében azzal a nehézséggel kell számolni, hogy 1989 óta nem dolgozott a közigazgatásban. Az előzetes beszélgetés alapján alkalmasnak találja magát arra, hogy a lemaradását rövid időn belül pótolja.

Átadja a szót Pest Évának, hogy az írásban beadott pályázatát szóban kiegészítse.

Pest Éva: Igazgatásszervező a képesítése, ezt a szakmát tanulta, ha kis kitérővel is, de folytatni szeretné. A polgármester személyében garanciát lát arra, hogy átlendül a kezdeti nehézségeken, hiszen az előzetes megbeszélésen erre ígéretet kapott.

Kérdések:

Hetényi Ádám: A pályázata beadásakor tisztában volt-e azzal, hogy a jegyző milyen fontos szerepet tölt be az önkormányzati rendszerben illetve az állami hatósági feladatok ellátásában? 

Korábbi ifjúsági ügyekkel is foglalkozott. Van-e terve arra vonatkozóan, hogy a helyi „csellengő” ifjúságot lekösse, számukra megoldást találjon?

Dr. Schmidt József: Drasztikusnak tűnik a kérdés, de a tisztánlátás érdekében fel kell tenni: Ennyi kihagyás után előfordulhat, hogy nem tud megfelelni a követelményeknek és az elvárásoknak. Kinevezését követően mennyi felmondási idő illetve végkielégítés illeti meg a jegyzőt?

Draskovits Pál: Ha ezek az aggályok fennállnak, nem köthetünk ki próbaidőt?

Harsányi János: A pályázatban említi, hogy Mohácson a cigányok ügyeivel foglalkozott. Mit tervez, hogyan kezeli a szekcsői cigányok ügyeit?
Guzsván Lajosné: Mohácsi lakosként bizonyára a naponta való bejárással fogja végezni a munkáját. A gyermekeit egyedül neveli, tehát elvált. Van-e otthoni segítség a gyerekek felügyeletére?

Pest Éva: A jegyző megnövekedett feladatairól hallott, a pályázat megjelenése után a jogállásával kapcsolatos kérdésekről tájékozódott, de természetesen nem lehet száz százalékosan felkészült. Minden jegyző elkezdte egyszer valahol. Ismételten fontosnak tartja, hogy sok segítséget vár a polgármestertől, akinek nagy gyakorlata van ezen a területen.

A csellengő fiatalok problémájára megoldást nem mondhat, hiszen ez sokkal szerteágazóbb gond annál, hogy egy községi jegyző tudja rá a megoldást.

A cigányok ügyeivel való foglalkozáskor úgy minősítette az embereket, hogy van rendes ember és kevésbé rendes, függetlenül a fajától vagy nemzetiségétől. Ezt az elvet szeretné követni itt is.

A szülei bármikor segítenek a gyerekek felügyeletében, de a gyermekei már vannak olyan nagyok, hogy különösebb felügyeletre nem szorulnak. Az elmúlt öt év alatt megszokták az önállóságot, hiszen reggel fél nyolctól este fél nyolcig egyedül voltak.

Hegedűs György: A jegyző esetleges felmentési ideje és a végkielégítés összege nem függ a munkaidő illetve a besorolás alapját képező munkaviszony hosszától.

Egyébként is, ha a jelölt nem tudja teljesíteni a feladatait, ezt magától is beismerheti, és ekkor adott a közös megegyezés lehetősége. Ebben az esetben pedig nincs sem felmentési idő, sem végkielégítés.

A jegyzőt kinevezni sem próbaidőre, sem határozott időre nem lehet.

Ha a képviselőknek a felkészüléssel kapcsolatban vannak aggályaik, akkor a kinevezés kezdő időpontján lehet gondolkodni.

Azt mindenképpen figyelembe kell venni, hogy a község sajátosságai nem engedik meg, hogy a jegyzői állás hosszú időn keresztül betöltetlen maradjon.

Tehát az lehet csupán a kérdés, hogy a kinevezés január 16-ától, vagy február 1-étől legyen érvényes.

Mindenki véleménye: A községet megismerni a gyakorlatban lehet, tehát annál jobb, ha mielőbb elkezdi a munkát, akár a jövő héttől.

(Ha egyébként a képviselők alkalmasnak tartják az állás betöltésére.)

A napirendhez kérdés és hozzászólás több nem volt, a testület 9 szavazattal 0 ellenében az alábbi határozatot hozta:

1/1995. (I.11.) Kt. számú határozat
a jegyző kinevezéséről

A képviselőtestület az önkormányzat jegyzőjévé Pest Éva (1955.X.23.) Mohács, Ete János u. 7. szám alatti lakost 1995. január 16-ától kezdődő hatállyal kinevezi.

Hegedűs György: A köztisztviselőkről szóló 1992. évi XXIII. törvény 12. szak. /1/ bek. szerint a köztisztviselő a kinevezésekor esküt tesz.

Felkéri a jelenlévőket, hogy az eskütételhez álljanak fel.

Ezt követően a szöveget előolvasva kiveszi az esküt a kinevezett jegyzőtől.

A kinevezett jegyző az alábbi szövegű esküt teszi:

„Én Pest Éva esküszöm, hogy hazámhoz, a Magyar Köztársasághoz hű leszek; az Alkotmányt és az alkotmányos jogszabályokat megtartom; az állami és szolgálati titkot megőrzöm, hivatali kötelességemet részrehajlás nélkül, lelkiismeretesen, kizárólag a jogszabályoknak megfelelően, pontosan, a legjobb tudásom szerint a nemzet Dunaszekcső Község Önkormányzata érdekeinek szolgálatával teljesítem!”
Az esküt követően a polgármester a képviselők nevében is gratulál a kinevezett jegyzőnek.

Ezt követően rövid szünetet rendel el.

A szünet után Pest Éva meghatottan megköszöni a testület tagjainak a bizalmat, és ígéri, hogy az esküjének megfelelően teljesíti a vállalt és egyben kötelező feladatait.

2.) napirendi pont: A balatonmáriafürdő-alsói tábor problémájának, használati díjának megtárgyalása.

Dr. Schmidt József: Kérte, hogy a mai ülésen kerüljön tárgyalásra a tábor kérdése, díjainak meghatározása. Az árváltozások miatt fel kell emelni az üdülési díjakat. A tábor működése nem érinti az önkormányzati költségvetést, mert annyi a kiadása, mint a bevétele. A  tábor üzemeltetése évente 80-100.000 Ft. A tábor munkáját 5 fő végezte társadalmi munkában, külső segítőkkel. El kellene döntenie a testületnek, hogy a további működtetés milyen formában legyen. Három javaslata lenne:

1. Ha színvonalasabbá akarják a tábori szolgáltatást tenni, akkor fejlesztésre lenne szükség, ahhoz pedig pénzre. Az emeletes vaságyakat ki kellene cserélni heverőkre. A férőhelyek számának megtartásához pedig kell két újabb faház. Ágyneműket kellene vásárolni, állandó gondnokra és konyhaszemélyzetre lenne szükség.

2. Továbbra is működne a jelenlegi keretek között. A fejlődés elsősorban az előszezon jobb kihasználása lenne. Reklámra lenne szükség, hogy minél többen jelentkezzenek a főszezon előtt is. A társadalmi munkában dolgozó eddigi csapatot ki kell egészíteni, mert Schmidtné a továbbiakban nem tudja vállalni. Az eddigi támogatás amit kaptak évente 20.000 Ft volt.

Ez az üzemeltetési forma a legolcsóbb, csak további munkatársakat kell keresni és találni, akik szívesen besegítenek.

3. Teljes bérbeadás is elképzelhető, hiszen jelentkező volt is már. A bérlő felújíthatja, végezheti a karbantartást. Ebből az önkormányzatnak haszna lenne azzal együtt is, hogy a társasági adót be kell fizetni.

Az üdülési díjakkal kapcsolatban elmondja, hogy 1994-ben hetente a dunaszekcsői gyerekek 20.000 Ft+áfát, más helyről érkező diákok és a dunaszekcsői felnőttek 36.000 Ft+áfát fizettek. Figyelembe véve azt, hogy a tábor kiadása eddig kb. 500.000 Ft volt, és emelkedtek a villany, víz- és csatorna, valamint szemétszállítási díjak, javasolja, hogy 35 illetve 50%+ ÁFA-ban állapítsa meg a testület az üdülési díjat. Ez azt jelenti, hogy 30.240 Ft illetve 60.480 Ft egy turnus részére az egy hetes ott tartózkodás.

Hozzászólások:

Hegedűs György: Bővítésre, fejlesztésre anyagi lehetőség nincs. A bérbe adással elveszne a szekcsőiek kedvezménye. A 10 üdülési hétből kb. négyet vettek igénybe helybeliek. A tábor kihasznált, javasolja, hogy működjön továbbra is a jelenlegi formában.

Dr. Schmidt József: Az idei évben még szervezik a tábort, de a táborvezetés feltételeit rendezni kell.

Faller János: Táborvezetőként dolgozott többször is. A szállás és ellátás költsége 1 fő részére 1 hétre 4.500 Ft volt. Ugyan az önkormányzat vállalta magára a költségek felét, de akkor is lényegesen magasabbak voltak a most említetteknél. Az előszezon kitolásával kapcsolatosan elmondja, hogy meg kell hirdetni, fel kell kutatni azt a szervezetet, amely megszervezi a kihasználtságot. Felajánlja a segítségét a tábor munkájához.

Dr. Schmidt József: Javasolja, hogy ha megalakul a településfejlesztési bizottság, akkor egyik feladata legyen a tábor munkájának segítése. Az idei év felújítási feladata a betonjárda, az épületek színis farostlemezzel történő újraburkolása társadalmi munkában.

Guzsván Lajosné: Ez a tábor a mi táborunk. Sok a gond vele, de a község ezt felvállalta. Javasolja, hogy a vezetőség kapjon elismerést azért, amit eddig tettek a táborért. A felvetett 3 alternatíva közül az első megvalósíthatatlan, a harmadikat elveti, és a másodikat támogatja.

Harsányi János: Az 5 fős csapatot valóban dicséret illet. A bérbe adást nem javasolja. A tábor nagyon szép helyen van. Helyben megoldható és beszerezhető minden.

Schmidt József: A heverőket olcsón is meg lehet csinálni, akkor viszont szükség lenne a két faházra.

Hetényi Ádám: Több szálláshelyen járt már gyerekekkel. Véleménye szerint ilyen helyre fából nem alkalmasak fekhelyek. Javasolja, hogy üzemeljen tovább a tábor az eddigieknek megfelelően. A termelőszövetkezet vezetője segítséget ígért, meg kell keresni ez ügyben. 

Az ablakok (szúnogyhálók) felújításra szorulnak, a parancsnoki épületet komfortosabbá kellene tenni, a betegszobát is helyre kellene állítani.

Dr. Schmidt József: Megköszöni az elismerő szavakat. A szúnyoghálókat minden évben kijavítják, de az csak az első táborozásig tart. A parancsnoki épületbe lehetne heverőket tenni, ha olcsón megoldható.

A napirendhez nem volt több hozzászólás, a testület 9 szavazattal 0 ellenében az alábbi határozatot hozta:

2/1995. (I.11.) Kt. számú határozat
a balatonmáriafürdő-alsói tábor használati díjáról

A képviselőtestület a balatonmáriafürdő-alsói tábor használati díját 1995. évre vonatkozóan az alábbiak szerint állapítja meg:

- dunaszekcsői gyerekek számára 30.240 Ft/turnus illetve 100 Ft/nap,

- nem helyiek számára és dunaszekcsői felnőtteknek 60.480 Ft/turnus, illetve 185 Ft/nap

Ezeket a díjtételeket az 1995. nyári táborozásoknál kell alkalmazni.

Felelős: Hegedűs György polgármester

Egyebek

Hegedűs György tájékoztatja a testületet arról, hogy az 1994. évi Önkormányzati Kupán Dunaszekcső csapata 201 pontot ért el, ezzel 100.000 Ft jutalomban részesült.

Hetényi Ádám: A versenyen 180 fő vett részt, mely Beszik Lajosnak köszönhető. 

A tornaterem bérleti díját is rendezni kell, véleménye szerint a jelenlegi 200 Ft/óra helyett 400 Ft/órában kellene megállapítani. 

Faller János kérdezi: A Pénzügyi Bizottság mikor ül össze, mikor lehet áttanulmányozni a költségvetés tervezetét.

Miért csak szeptember 1-től indulhat az óvodába beíratott gyermek?

Milyen víz folyik a vezetékben, mert tönkremennek a bojlerek?

Hegedűs György: Az óvodai elhelyezéssel kapcsolatosan elmondja, hogy a nyári időszakban nincs is igény a szülők részéről az óvodai felvételre. Az óvónők szakmai érvekkel indokolják.

Galambosi László: Tudomása szerint több szülő betegen küldi el gyermekét az óvodába. Elmondásuk szerint ez azért történhet meg, mert a körzeti orvos nem írja ki őket táppénzre.

Dr. Schmidt József: Ez nem felel meg a valóságnak, mert ők is tisztában vannak azzal, hogy a beteg gyerek tovább fertőzi a többieket.

Hegedűs György: Terveink szerint a Pénzügyi Bizottság január 23-án ülésezik, és várhatóan február 1-én lesz testületi ülés.

Schmidt József: A Jánoshegyi szőlősgazdák illegálisan kötnek rá a villanyhálózatra. Ezt sokan kifogásolják. Az önkormányzat kösse ki, hogy erre csak térítés befizetése ellenében kerülhet sor.

Hegedűs György: A rákötés a gyakorlatban ténylegesen megtörtént, áram azonban nincs a vezetékben, és csak akkor lesz a megállapodás alapján, ha előbb a gazdák az önkormányzatnál befizetik a hozzájárulást.

Ismerteti továbbá, hogy a volt napközi otthon bérlésére illetve megvásárlására jelentkező német állampolgár ígérete ellenére nem jelentkezett. Felkereste a bonyhádi polgármesteri hivatalt, ahol arról tájékoztatták, hogy Norbert Christoph a már kész bukósisakok belső bélésének varratását végezteti csak a volt tsz. épületben. Választ tehát a német fél nem adott az eddigiekben, de január végéig el kell, hogy dőljön e kérdés. Tudomása szerint Bárban sem adott még választ.

A rév-házzal kapcsolatosan elmondja, hogy Balogh Endre úgy nyilatkozott, hogy meg kívánja vásárolni, de eddig ő sem jelentkezett. Amennyiben e hó végéig nem jelenik meg a vételárral, úgy gondolkodni kell az újrahasznosításról.

Lehetőségként felajánlhatná a testület Mohács Térség Tanácsának.
A II. sz. óvoda épülete is kihasználatlanul áll, hasznosításról ott is gondolkodni kell.

Draskovits Pál: Ha nem jelentkezik a német fél, akkor a régi napközi épületet is felajánlhatná a testület a térségi tanácsnak.

Hetényi Ádám: A rév-házban szálláshelyeket lehetne kialakítani. Intézkedést vár a zajossá vált Duna ügyében. A Mohácsról kiszorított vízisport ide szorult.

Több tárgy nem lévén a polgármester az ülést berekesztette.

Kmf.


Hegedűs György
Pest Éva


Polgármester 
jegyző 

Dunaszekcső Község Képviselő-testülete

Jegyzőkönyv-kiegészítés

A Dunaszekcső Községi Önkormányzat Képviselő-testülete 1995. január 11-én megtartott ülésének 1./ napirendi pontjához:

A képviselő-testület utólagos hozzájárulását adja ahhoz, hogy a polgármester a sajtóban az alábbi szövegű pályázati felhívást jelentette meg:

A Dunaszekcső Községi Önkormányzat Képviselő-testülete pályázatot hirdet jegyzői állás betöltésére.

Pályázati feltételek: - állam- és jogtudományi egyetemen szerzett doktori-, 

                    Vagy    - igazgatásszervezői képesítés,

· legalább kétéves közigazgatási gyakorlat.

Illetmény: a köztisztviselőkről szóló törvényben meghatározottak szerint.

A pályázatot a polgármesterhez kell benyújtani


- önéletrajzzal,


- erkölcsi bizonyítvánnyal,


- szakmai programmal

a megjelenést követő tíz napon belül.

Kmf.

